Diari Oficial de la Generalitat Valenciana


Sumari del DOGV 417, del 18-08-1986 (1986/806967)

ORDRE de 25 de juliol de 1986, de la Conselleria de Cultura, Educació i Ciència, per la qual es dicten normes per a l'elecció dels Consells Escolars de centre i Òrgans unipersonals als Centres Públics d'Ensenyaments Especialitzats.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   417

Data del DOGV
:   18-08-1986

Secció del DOGV
:   ALTRES DISPOSICIONS

Número del document
:   1986/806967


Data del document
:   25-07-1986

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

Ordre de 25 de juliol de 1986, de la Conselleria de Cultura, Educació i Ciència, per la qual es dicten normes per a l'elecció dels Consells Escolars de Centre i Òrgans unipersonals als Centres Públics d'Ensenyaments Especialitzats.  
El Decret 90/86 de 8 de juliol de 1986, del Consell de la Generalitat Valenciana, que desplega el Títol III de la Llei Orgànica 8/1985, de 3 de juliol, reguladora del Dret a l'Educació, va aprovar el Reglament dels Organs de Govern dels Centres Públics d?Ensenyaments Especialitzats de la Comunitat Valenciana.   
La Disposició Final Segona del mateix Decret faculta la Conselleria de Cultura, Educació i Ciència per a dictar, en l'àmbit de les seues competències, les disposicions necessàries per al compliment i desplegament del que s'hi disposa.   
Cal establir les normes concretes de participació en el govern dels centres de tots els sectors socials directament implicats, a l'objecte d'aconseguir la participació conjunta de la comunitat escolar que recull tant la Llei Orgànica del Dret a l'Educació com la Llei 11/1984, de 31 de desembre, de la Generalitat Valenciana, sobre Consells Escolars i Disposicions posteriors que la desenvolupen.   
D'acord amb el que estableix l'article 35 de l'Estatut d'Autonomia de la Comunitat Valenciana, que atribueix a la Generalitat competència plena en la regulació i administració de l'ensenyament, sense perjudici del que en correspon a l'Estat, procedeix a desenvolupar reglamentàriament el Decret.   
En atenció d'aquests motius i fent ús de les facultats que em confereix l'article 35 de la Llei de la Generalitat Valenciana, de 30 de desembre, del Govern Valencià,   
ORDENE:   
Article primer  
Segons que preveu l'article 20 del Decret 90/86 de 8 de juliol, pel qual s'aprovà el Reglament dels Organs de govern dels Centres Públics d'Ensenyaments Especialitzats, es constituirà la Junta Electoral al Conservatori Superior de Música, a l'Escola Superior d'Art Dramàtic i Dansa i a l'Escola d'Arts Aplicades i Oficis Artístics, tots ells de València, abans del dia 30 de setembre de 1986. La resta de Centres d'Ensenyaments Especialitzats desenvoluparan el procediment electoral durant el darrer trimestre del pròxim curs acadèmic 86-87; amb aquesta finalitat es constituirà la Junta Electoral en cada centre abans del 14 d'abril de 1987.   
Article segon  
Per tal de posar en funcionament el procés electoral el Director/a portarà a termini les següents accions:   
1. Elaboració dels Censos Electorals dels diversos sectors: pares, mares, professors, alumnes i personal d'Administració i Serveis amb indicació de nom., cognoms i domicili, i exposició pública durant 8 dies als efectes d'al·legacions de les persones interessades.   
2. Determinació mitjançant sorteig dels membres dels diversos sectors que han de formar la Junta Electoral del Centre així com d'un membre suplent per cadascun dels sectors afectats.   
3. Comunicació als interessats que han estat designats, mitjançant sorteig, per a formar part de la Junta Electoral del Centre i convocatòria a aquests per a la constitució.   
4. Així mateix, adoptarà totes les mesures preparatòries que calguen a fi de facilitar les diverses actuacions posteriors del procediment d'elecció.   
Article tercer  
Les eleccions dels representants dels distints sectors de la Comunitat Escolar en el Consell Escolar de Centre tindran lloc abans del 31 d'octubre de 1986 en el Conservatori Superior de Música de València, en l'Escola Superior d'Art Dramàtic i Dansa de València i en l'Escola d'Arts Aplicades i Oficis Artístics de València. A la resta de Centres tindran lloc abans del 14 de maig de 1987.   
Article quart  
Al llarg del procés electoral, la Junta Electoral del Centre portarà a terme les accions compreses en l'article 19 del Decret 90/86, de 8 de juliol.   
Article cinqué  
Per al procediment i fases de les eleccions dels representants dels distints sectors, hom s'atendrà al que disposa el Decret esmentat en l'article anterior.   
Les Associacions de Pares d'Alumnes podran presentar les pròpies candidatures.   
Article sisé  
Només acabat el procés d'elecció dels representants dels diferents sectors en el Consell Escolar de Centre, la Junta Electoral procedirà, en el termini màxim de 24 hores, a la proclamació oficial d'aquests representants a través d'una acta que serà publicada al tauler d'anuncis del Centre, indicant-hi que podran presentar-se reclamacions contra la proclamació de candidats en el termini de 2 dies, davant la Junta Electoral, que resoldrà sobre les reclamacions.   
Transcorregut aquest termini es trametrà còpia de l'acta als Serveis Territorials d'Educació.   
Article seté  
Dins del termini dels 10 dies següents a la proclamació dels candidats electes per la Junta Electoral, el Director procedirà a la convocatòria de la sessió constitutiva del Consell Escolar del Centre.   
Article vuité  
L'elecció de Director pel Consell Escolar del Centre haurà de tenir lloc als centres que faran les eleccions el primer trimestre del curs acadèmic 86-87, abans del 5 de desembre de 1986.   
La resta de centres les organitzaran abans de l'1 de juny de 1987.   
En ambdós casos, la mesa electoral que preveu l'article 16 del Decret 90/86 de 8 de juliol, trametrà la corresponent candidatura que obtindrà la majoria absoluta als Serveis Territorials d'Educació el 5 de desembre de 1986 o el 13 de juny de 1987, segons pertoque.   
Article nové  
Per tal de nomenar els càrrecs directius, el Director elegit podria proposar-ne l'elecció al Consell Escolar, si no ho havia fet arran de la presentació de la seua candidatura. Una volta elegits pel Consell, haurà de trametre la proposta de nomenament als Serveis Territorials d'Educació, per tal que la presa de possessió tinga lloc amb efectes de l'1 de gener de 1987 en els esmentats Conservatori Superior de Música, Escola Superior d'Art Dramàtic i Dansa i Estola d'Arts Aplicades i Oficis Artístics, tots ells de València, i des de l'1 de juliol de 1987 per a la resta de centres.   
Article deu  
En cas que el centre atenga necessitats educatives de distints municipis, formarà part del Consell Escolar el Regidor o representant de l'Ajuntament en el municipi del qual es trobe ubicat el centre o, si s'escau, el que pogués designar-se amb l'acord previ de les Corporacions Afectades.   
Article onze  
S'autoritza el Director General d'Ensenyaments Mitjans perque en l'àmbit de la respectiva competència dicte les instruccions necessàries per al desenvolupament i aplicació del que preveu aquesta Ordre.   
Article dotze  
En els Centres Públics d'Ensenyaments Especialitzats que compten amb aules externes o seccions, la composició del Consell Escolar, pel que fa Organs unipersonals, hom s'atendrà al que disposa l'article 12.3. o l'article 12.4., segons els casos, del Decret 90/86 de 8 de juliol de 1986.   
Article tretze  
Els professors de les aules externes o seccions dels centres d'Ensenyaments especialitzats seran considerats membres del Claustre del Centre del qual depenen la secció o les aules externes, a l'efecte de l'elegibilitat per a membre del Consell Escolar de Centre.   
Article catorze  
Als mateixos efectes d'elegibilitat, els alumnes i els pares d'alumnes matriculats en les esmentades seccions o aules externes, es consideraran alumnes o pares d'alumnes del centre del qual depenguen.   
Article quinze  
Aquesta Disposició entrarà en vigor el mateix dia de publicació en el Diari Oficial de la Generalitat Valenciana.   
València, 25 de juliol de 1986.   
El Conseller de Cultura, Educació i Ciència,  
CEBRIA CISCAR I CASABAN